CELEX: 52016PC0607
Language: fi
Date: 2016-09-14
Title: Ehdotus EUROOPAN PARLAMENTIN JA NEUVOSTON PÄÄTÖS ennakoimattomiin menoihin varatun liikkumavaran käyttöönotosta annetun päätöksen (EU) 2015/435 muuttamisesta

EUROOPAN KOMISSIO
            Bryssel 14.9.2016
            COM(2016) 607 final
            Ehdotus
            EUROOPAN PARLAMENTIN JA NEUVOSTON PÄÄTÖS
            ennakoimattomiin menoihin varatun liikkumavaran käyttöönotosta annetun päätöksen (EU) 2015/435 muuttamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               
                  Euroopan parlamentti ja neuvosto päättivät 17. joulukuuta 2014 ottaa vuonna 2014 käyttöön liikkumavaran ennakoimattomia menoja varten reagoidakseen ennalta arvaamattomiin olosuhteisiin, jotka olivat ilmaantuneet sen jälkeen, kun monivuotisen rahoituskehyksen maksumäärärahojen enimmäismäärä vuodelle 2014 oli vahvistettu ensimmäisen kerran helmikuussa 2013. Tarkoituksena oli myös täydentää maksumäärärahoja, jotka oli vahvistettu Euroopan unionin yleisessä talousarviossa varainhoitovuodelle 2014, ylittämällä maksumäärärahojen enimmäismäärä.
               
               
                  Päätöksessä korvataan vuonna 2014 käyttöön otettu määrä maksumäärärahojen enimmäismääriin nähden jäävillä liikkumavaroilla vuosina 2018–2020. Vuoden 2017 talousarvioesityksen vuotta 2017 koskevassa maksumäärärahojen enimmäismäärässä on suuri liikkumavara, kun taas monivuotisen rahoituskehyksen väliarvioinnin
                     1
                   yhteydessä esitetyn välivaiheen maksuja koskevan, vuoteen 2020 ulottuvan komission ennusteen mukaisesti maksumäärärahojen enimmäismääriin kohdistuu kasvavia paineita vuosina 2018–2020. Sen vuoksi komissio ehdottaa edellä mainitun päätöksen muuttamista siten, että vuonna 2014 käyttöön otettu määrä korvataan maksumäärärahojen enimmäismääriin nähden käytettävissä olevalla liikkumavaralla vuonna 2017.
               
               
                  Kun ennakoimattomiin menoihin varattu liikkumavara otettiin käyttöön vuonna 2014, toimielimet sisällyttivät käyttöönottopäätökseen 350 miljoonan euron määrän – ilman sen korvaamista – siihen asti, kunnes erityisrahoitusvälineitä koskevien maksujen kohtelusta päästään yhteisymmärrykseen. Ne myös pyysivät komissiota esittämään kohtuullisessa ajassa asiaa koskevan ehdotuksen. Välivaiheen maksuja koskeva ennuste osoittaa, että maksumäärärahojen enimmäismäärän riittävyys riippuu sopimuksesta, jolla vahvistetaan, että erityisrahoitusvälineitä koskevia maksumäärärahoja voidaan ottaa talousarvioon yli enimmäismäärien samaan tapaan kuin sitoumuksia, joihin ne perustuvat. Sen vuoksi kyseisen määrän korvaamista ei ehdoteta. 
               
            
            
               Ehdotus
            
            
               EUROOPAN PARLAMENTIN JA NEUVOSTON PÄÄTÖS
            
            
               ennakoimattomiin menoihin varatun liikkumavaran käyttöönotosta annetun päätöksen (EU) 2015/435 muuttamisesta
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen,
            
            
               ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen
                  2
                ja erityisesti sen 14 kohdan toisen alakohdan,
            
            
               ottavat huomioon Euroopan komission ehdotuksen,
            
            
               sekä katsovat seuraavaa:
            
            
               (1)Neuvoston asetuksen (EU, Euratom) N:o 1311/2013
                  3
                13 artiklassa asetetaan ennakoimattomiin menoihin varattu liikkumavara, jonka suuruus on korkeintaan 0,03 prosenttia unionin bruttokansantulosta.
            
            
               (2)Komissio oli laskenut asetuksen (EU, Euratom) N:o 1311/2013 6 artiklan mukaisesti ennakoimattomiin menoihin varatun liikkumavaran absoluuttisen määrän vuodeksi 2014
                  4
               .
            
            
               (3)Euroopan parlamentti ja neuvosto ottivat vuonna 2014 päätöksellä (EU) 2015/435
                  5
                käyttöön ennakoimattomiin menoihin varatun liikkumavaran, jotta rahoitus voisi ylittää maksumäärärahoille vahvistetun 3 168 233 715 euron enimmäismäärän. Ennakoimattomiin menoihin varattuun liikkumavaraan sisällytettiin 350 miljoonaa euroa maksumäärärahoina siihen asti, kun erityisrahoitusvälineitä koskevien maksujen käsittelystä päästään yhteisymmärrykseen. Samalla päätettiin korvata 2 818 233 715 euron määrä vuosina 2018–2020 ja pyytää komissiota esittämään pikaisesti jäljellä olevaa 350:tä miljoonaa euroa koskeva ehdotus.
            
            
               (4)Erityisrahoitusvälineiden käyttöön liittyviä maksumäärärahoja otetaan talousarvioon yli monivuotisessa rahoituskehyksessä vahvistettujen enimmäismäärien. Näin ollen ennakoimattomiin menoihin vuonna 2014 varatusta liikkumavarasta on tarpeen ottaa käyttöön ainoastaan 2 818 233 715 euron suuruinen kokonaismäärä maksumäärärahoina eikä 350 miljoonan euron lisämäärää tarvitse ottaa talousarvioon eikä korvata.
            
            
               (5)Monivuotisen rahoituskehyksen väliarvioinnin yhteydessä esitetyn välivaiheen maksuja koskevan ennusteen mukaisesti on odotettavissa, että vuotuisiin maksumäärärahojen enimmäismääriin kohdistuu paineita vuosina 2018–2020.
            
            
               (6)Vuoden 2017 talousarvioesitys osoittaa, että 9,6 miljardin euron suuruisessa maksumäärärahojen enimmäismäärässä on liikkumavaraa, minkä ansiosta voidaan korvata koko vuonna 2014 käyttöönotettu määrä.
            
         
         
            
               (7)Päätöstä (EU) 2015/435 olisi näin ollen muutettava vastaavasti,
            
            
               OVAT HYVÄKSYNEET TÄMÄN PÄÄTÖKSEN: 
            
            
               1 artikla
            
            
               Muutetaan päätös (EU) 2015/435 seuraavasti:
            
            
               1)
                     Korvataan 1 artikla seuraavasti:
            
            
               ”1 artikla 
            
            
               Euroopan unionin yleisessä talousarviossa varainhoitovuodeksi 2014 hyödynnetään ennakoimattomiin menoihin varattua liikkumavaraa ja otetaan käyttöön 2 818 233 715 euroa maksumäärärahoina ylittämällä monivuotisessa rahoituskehyksessä vahvistettu enimmäismäärä.”
            
            
            
               2)
                     Korvataan 2 artikla seuraavasti:
            
            
               ”2 artikla
            
            
               Yhteensä 2 818 233 715 euron määrä korvataan maksumäärärahojen enimmäismäärään nähden jäävällä liikkumavaralla vuonna 2017.”
            
            
               2 artikla
            
            
               Tämä päätös tulee voimaan päivänä, jona se julkaistaan Euroopan unionin virallisessa lehdessä.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puheenjohtaja
                        Puheenjohtaja
               
            
         
         
            
                  
                     (1)
                  COM(2016) 603, 14.9.2016. 
               
               
                  
                     (2)
                  EUVL C 373, 20.12.2013, s. 1.
               
               
                  
                     (3)
                  Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).
               
               
                  
                     (4)
                  Komission tiedonanto neuvostolle ja Euroopan parlamentille, annettu 20 päivänä joulukuuta 2013, ”Rahoituskehyksen tekninen mukautus vuodeksi 2014 BKTL:n muutosten mukaisesti”, COM(2013) 928 final.
               
               
                  
                     (5)
                  Euroopan parlamentin ja neuvoston päätös (EU) 2015/435, annettu 17 päivänä joulukuuta 2014, ennakoimattomiin menoihin varatun liikkumavaran käyttöönotosta (EUVL L 72, 17.3.2015, s. 4).